# Kap.762 Primærhelsetjeneste

**FFOs tilrådning**

* FFO ber komiteen avvise forslaget om å avvikle sykdomslisten for fysioterapitjenesten.
* FFO ber komiteen sende forlaget om opptrappingsplan tilbake til regjeringen, og be departementet komme tilbake i revidert nasjonalbudsjett med en ny plan utarbeidet i samråd med brukerorganisasjonene.
* FFO ber komiteen medvirke til at regjeringen sørger for at kommunene kan søke om tilskudd til lærings og mestringstilbud fra den eksisterende tilskuddsordningen, og at kravet om at læring og mestring må skje i tilknytning til en frisklivssentral fjernes.

## Post 64 Sykdomslisten for fysioterapibehandling

FFO er sterkt kritisk til at regjeringen i forslaget til statsbudsjett har avviklet sykdomslisten for fri fysioterapibehandling. Dette er en ordning som er vært svært viktig for mange med kroniske sykdommer og funksjonshemminger, for å unngå forverringer og opprettholde sitt funksjonsnivå. Dette bekreftes også av Fysioterapiforbundet.

Regjeringen argumenterer med at ordningen fører til overforbruk, men leverer ikke dokumentasjon som underbygger dette. Regjeringen argumenterer også med at ordningen er urettferdig, fordi det står grupper utenfor som også har behov for fysioterapitjenester. Det er mulig, men det rettferdiggjør etter vårt syn ikke en avvikling av hele ordningen.

Forutsetningen for å kunne benytte seg av ordningen er henvisning fra lege, basert på legens faglige vurdering og kliniske skjønn. Det sikrer at kun de med reelt behov, og de som har en av diagnosene på sykdomslisten, skal ha rett til fysioterapi uten egenandel.

Dersom regjeringen mener at mange uten reelt behov får henvisning, er det mer rasjonelt å stramme inn praksisen hos fastlegene enn å avvikle ordningen på svakt grunnlag. Det virker svært lite sannsynlig at pasienter som ikke trenger helsetjenester ber om dette bare fordi det er gratis.

Blant de pasientene som er omfattet av sykdomslisten er det mange som lever på lave trygdeytelser. Disse har ofte så lite å rutte med at en ekstra utgift på 2000 kroner vil være en økonomisk belastning. De fleste av disse pasientene betaler også egenandeler på tak 1, og får nesten en dobling av egendelskostnadene dersom regjeringens forslag blir vedtatt.

FFO mener at regjeringen bruker argumentasjonen om overforbruk og urettferdighet som brekkstang for avvikle ordningen, mens den egentlige hensikten er å finansiere opptrappingsplanen for habilitering og rehabilitering. Det underbygges av at departementet har sagt til oss at det ikke blir noen opptrappingsplan dersom sykdomslisten består.

FFO ønsker ikke en avvikling av sykdomslisten for å få en opptrappingsplan.

FFO ber komiteen om å støtte dette, og avvise forslaget om å fjerne sykdomslisten for fysioterapi.

## Opptrappingsplan for habilitering og rehabilitering

Opptrappingsplan for habilitering og rehabilitering (2017–2019) omtales flere steder i budsjettproposisjonen, og har en grundig omtale i del III kap 8. Det foreslås 200 mill. kroner i statlige stimuleringsmidler til opptrappingsplanen i 2017. 90 mill. kroner foreslås som et øremerket tilskudd og i tillegg er 100 mill. kroner av økning i kommunerammen for 2017 begrunnet i opptrappingsplanen. Stimuleringsmidlene foreslås økt til 300 mill. kroner i 2019. Midlene skal bidra til at kommunene utvikler et godt og tilrettelagt rehabiliteringstilbud til sine innbyggere, og over tid kan overta flere rehabiliteringsoppgaver fra spesialisthelsetjenesten.

FFO tror ikke den begrensede økonomiske satsingen vil gi det resultatet i kommunene som det legges opp til. 100 millioner årlig til kommunene spredt tynt utover i rammen vil ikke kunne gi det løftet det er behov for innen habilitering og rehabilitering i kommunene. Det er ikke beskrevet hva de 90 millionene skal gå til, men FFO er bekymret for at departementet i utlysningen av midlene vil bygge på det som finnes, og at satsingen vil gå til hverdagsrehabilitering eller frisklivstiltak - områder det allerede satses på og som går på bekostning av andre typer habilitering og rehabilitering og lærings- og mestringstiltak.

Mye av satsingen i planen bygger på innsatser som allerede er i gang gjennom oppfølging av primærhelsemeldingen, og på flytting av midler. Det er ingen friske midler lagt inn i planen, tvert om sparer regjeringen 140 mill. kroner totalt på å fjerne sykdomslisten og sette midlene inn i opptrappingsplanen i stedet. FFO er svært kritisk til at kronikergrupper settes opp mot hverandre på denne måten. Vi er også kritisk til manglende brukermedvirkning underveis.

FFO savner tiltak som kan gi et løft innen habilitering og rehabilitering, og en helhetlig plan i samarbeid med flere departementer. Det mangler bevilgninger til rehabiliteringssentre og sengeplasser, og oppbygging av fagmiljøer og kompetanse. Det mangler også satsing på helt sentrale tiltak som styrking av koordinerende enheter, lærings- og mestringstilbud og likepersonsarbeidet. I beskrivelsen av en vellykket gjennomføring av planen, legges mye ansvar på brukerorganisasjonene gjennom brukermedvirkning og likepersonsarbeid. Dette reflekteres ikke i bevilgninger til styrking av dette arbeidet i organisasjonene.

FFO ber komiteen om å sende opptrappingsplanen tilbake til regjeringen, og be departementet komme tilbake med en ny plan i revidert nasjonalbudsjett, utarbeidet i samarbeid med brukerorganisasjonene.

## Post 60 Lærings- og mestringstilbud i kommunene

Samhandlingsreformen oppfordret sterkt til at lærings- og mestringstjenester skulle bli en del av det kommunale tilbudet. I ettertid har helseminister Bent Høie snakket mye om mestring som et viktig virkemiddel i helsetjenesten, noe FFO er svært enig i. Men når det kommer til aktive tiltak for å bygge opp mestringstilbudet i kommunene finner vi få spor. I følge en kartlegging utført av Nasjonal kompetansetjeneste for læring- og mestring om kommunens lærings- og mestringstilbud, har kun 18 prosent av kommunene et slikt tilbud. Regjeringen slår imidlertid i sine tall sammen tiltak for friskliv og læring og mestring og sier at dette er etablert i 60 prosent av kommunene.

Men friskliv og læring og mestring er to ulike ting som ikke kan ses sammen. Friskliv er tiltak overfor grupper som har behov for livsstilsendringer som røykeslutt, fysisk aktivitet og kostholdsendring. Lærings- og mestringstilbud handler om å mestre livet med kronisk sykdom eller funksjonsnedsettelse. Likevel har disse tilbudene en felles tilskuddsordning. Og i denne forfordeles frisklivstiltak, siden det i utlysningen fra fylkesmennene står at midlene skal gå til dette. Og selv om det er mulig å søke om tilskudd til læring og mestringsaktiviteter stilles det krav om at disse skal foregå i regi av en frisklivssentral. Dette hindrer iverksetting av læring- og mestringstilbud i kommunene.

FFO mener at regjeringen har gjort lite for å stimulere til etablering av lærings- og mestringstilbud i kommunene. Det er nødvendig å ta grep for å likestille friskliv og læring og mestring. Et slikt grep er å nevne lærings- og mestringsaktiviteter eksplisitt i utlysningsteksten. Et bedre alternativ er å gjeninnføre en egen tilskuddsordning for slike tiltak, slik det var for noen år siden. Da vil dette tilbudet ikke konkurrere med frisklivstiltak.

FFO ber komiteen sikre at kommunene kan søke om tilskudd til lærings- og mestringsaktiviteter. Vi ber også komiteen om å ta grep for å fjerne kravet om at læring og mestring må skje i tilknytning til en frisklivssentral.

## Kap. 2711 post 72 Tannbehandling

**FFOs tilrådning**

* FFO ber komiteen om å sørge for at regjeringen justerer takstene for refusjonsbaserte tannhelsetjenester i tråd med pris- og lønnsutviklingen.

I tredje budsjett på rad unnlater regjeringen å prisjustere takstene for tannhelsetjenester. Siden tannlegene oppjusterer sine takster årlig, vil gapet mellom det trygden refunderer og tannlegenes priser øke. Konsekvensen er at pasientene hvert år får større utgifter til tannhelsetjenester.

Pasienter som har diagnoser der det er særskilte tannhelseutfordringer har i tillegg ofte store utgifter til helsetjenester og medisiner. Mange av disse pasientene har trygdeytelser som sin hovedinntektskilde. De har allerede en presset økonomi, og en underjustering av tannhelsetakstene bidrar til å øke dette presset. Det er uheldig.

FFO ber komiteen om å sørge for at takstene for tannhelsetjenester justeres i samsvar med pris- og lønnsutviklingen.